CELEX: 52018PC0599
Language: da
Date: 2018-08-20
Title: Forslag til RÅDETS GENNEMFØRELSESAFGØRELSE om tilladelse til Ungarn til at indføre en foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 20.8.2018
            COM(2018) 599 final
            2018/0314(NLE)
            Forslag til
            RÅDETS GENNEMFØRELSESAFGØRELSE
            om tilladelse til Ungarn til at indføre en foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem 
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 6. februar 2018 anmodede Ungarn om tilladelse til at fravige momsdirektivets artikel 26, stk. 1, litra a), og artikel 168 og 168a med henblik på at begrænse fradragsretten for moms af leasing af personbiler i Ungarn. I overensstemmelse med momsdirektivets artikel 395, stk. 2, underrettede Kommissionen ved brev af 8. juni 2018 de øvrige medlemsstater om Ungarns anmodning. Kommissionen meddelte ved brev af 11. juni 2018 Ungarn, at den rådede over alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               I henhold til momsdirektivets artikel 168 og 168a kan en afgiftspligtig person fradrage den moms, der skal betales af erhvervelser foretaget i forbindelse med vedkommendes afgiftspligtige transaktioner. I henhold til artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen af varerne har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug. 
            
            
               Afgiftspligtige personer i Ungarn kan i dag fradrage moms af leasing af personbiler, i det omfang den afgiftspligtige person benytter personbilen i forbindelse med sin afgiftspligtige økonomiske aktivitet. Afgiftspligtige personer skal derfor kunne påvise, i hvilket omfang de benytter deres personbiler til erhvervsmæssige formål. 
            
            
               Ungarn anfører, at denne ordning er vanskelig at anvende. Pligten til at føre rejsejournaler pålægger de afgiftspligtige personer en tung byrde i forbindelse med ajourføringen af sådanne journaler, ligesom det belaster skattemyndighederne, som skal kontrollere dem. Ifølge Ungarn er det ofte vanskeligt at fastslå og dokumentere omfanget af den private og den erhvervsmæssige brug, når ansatte beholder køretøjet efter arbejde og på fridage. Inspektioner har vist, at der ofte er fejl i de journaler, som de afgiftspligtige personer fører, og at de er vanskelige at kontrollere. 
            
            
               Ungarn anmoder derfor på grundlag af momsdirektivets artikel 395 om tilladelse til at indføre en foranstaltning, der fraviger artikel 26, stk. 1, litra a), og artikel 168 og 168a, med henblik på at begrænse fradragsretten for leasing af personbiler til en fast procentdel. Virksomhederne vil til gengæld blive fritaget for at skulle opgøre moms af den private brug. Det har den fordel, at ordningen forenkles for alle de involverede, og samtidig forhindrer det momsunddragelse eller momsundgåelse som følge af ukorrekt registrering. 
            
            
               Begrænsningen af fradragsretten bør gælde for den moms, der betales ved leasing af personbiler, som ikke udelukkende anvendes til erhvervsmæssige formål. Personbiler, der er omfattet af foranstaltningen, vil være motorkøretøjer, der primært er beregnet til transport af maksimalt 9 personer og har en totalvægt på højst 5 ton. Køretøjer, der er beregnet til transport af varer, specialkøretøjer (f.eks. kranbiler, brandbiler, betonkanoner), køretøjer beregnet til transport af 10 personer eller derover, traktorer og trailere vil ikke være omfattet af begrænsningen af fradragsretten for moms og vil blive behandlet efter de almindelige regler. 
            
            
               Ud fra estimater af den private brug af firmabiler anslår Ungarn, at den gennemsnitlige private brug udgør omkring 40-60 %. Ifølge Ungarn bør fradragsretten derfor begrænses til 50 %. 
            
            
               Afgiftspligtige personer, som ønsker at fravige denne grænse på 50 % og fradrage moms i forhold til den faktiske erhvervsmæssige brug, vil kunne få tilladelse hertil, forudsat at de råder over detaljeret dokumentation for den erhvervsmæssige brug af leasede personbiler. 
            
            
               Fravigelsen bør gælde fra den 1. januar 2019 og udløbe den 31. december 2021, således at det kan vurderes, om begrænsningen på 50 % korrekt afspejler den generelle fordeling mellem erhvervsmæssig og privat brug. En eventuel anmodning om forlængelse skal ledsages af en rapport, der omfatter en redegørelse for den anvendte procentsats, og skal indgives til Kommissionen senest den 31. marts 2021. 
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser i forbindelse med fradragsretten. 
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende efter deres nationale lovgivning pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer til at indføre regler for, hvilke kategorier af udgifter der kan være genstand for begrænset fradragsret
                     2
                  , er en sådan fravigelse hensigtsmæssig i afventning af en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Artikel 395 i momsdirektivet. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
            
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsinddrivelsen og forhindre visse former for momsunddragelse eller momsundgåelse. I betragtning af virksomhedernes mulighed for at opgive et lavere momsbeløb end det faktisk skyldige og skattemyndighedernes administrative byrde i forbindelse med kontrol af kørselsoplysninger vil begrænsningen på 50 % navnlig forenkle momsopkrævningen i en bestemt sektor.
               
            
            
               •Valg af retsakt
            
            
               
                  Foreslået retsakt: Rådets gennemførelsesafgørelse.
               
               
                  I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Ungarn og vedrører kun denne medlemsstat. 
               
            
            
               •Ekspertbistand
            
            
               
                  Der var ikke behov for ekstern ekspertbistand. 
               
            
            
               •Konsekvensanalyse
            
            
               
                  Forslaget skal forenkle proceduren for beskatning og forhindre momsundgåelse og har derfor en potentiel positiv virkning for både virksomheder og forvaltninger. Ungarn mener, at den fundne løsning er en passende foranstaltning og svarer til andre tidligere og nuværende fravigelser.
               
            
            
               4.VIRKNINGER FOR BUDGETTET
            
            
               
                  Forslaget har ingen negative konsekvenser for EU-budgettet.
               
            
            
               5.ANDRE FORHOLD
            
            
               
                  Forslaget indeholder en udløbsklausul, nemlig i form af en udløbsdato fastsat til den 31. december 2021.
               
            
         
         
            
               
                  Såfremt Ungarn skulle ønske at forlænge fravigelsesforanstaltningen ud over 2021, bør der sammen med anmodningen om forlængelse indgives en rapport til Kommissionen med en redegørelse for den procentuelle begrænsning senest den 31. marts 2021.
               
            
            
               2018/0314 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse til Ungarn til at indføre en foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem 
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  3
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 6. februar 2018 anmodede Ungarn om tilladelse til at fravige bestemmelserne i direktiv 2006/112/EF vedrørende retten til at fradrage indgående moms i forbindelse med leasing af personbiler.
            
            
               (2)Kommissionen videresendte Ungarns anmodning til de øvrige medlemsstater ved brev af 8. juni 2018. Kommissionen meddelte ved brev af 11. juni 2018 Ungarn, at den rådede over alle de oplysninger, som den fandt nødvendige for at kunne vurdere anmodningen.
            
            
               (3)I henhold til artikel 168 og 168a i direktiv 2006/112/EF har en afgiftspligtig person ret til at fradrage moms af levering af varer og ydelser, som vedkommende har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i direktiv 2006/112/EF indeholder et krav om at føre momsregnskab, når et erhvervsaktiv af den afgiftspligtige person eller dennes personale anvendes til privat brug eller, mere generelt, anden brug end erhvervsbrug. 
            
            
               (4)Afgiftspligtige personer i Ungarn kan i dag fradrage moms af leasing af personbiler, i det omfang den afgiftspligtige person benytter personbilen i forbindelse med sin afgiftspligtige økonomiske aktivitet. For at kunne fradrage momsen skal afgiftspligtige personer kunne påvise, i hvilket omfang de benytter deres personbiler til erhvervsmæssige formål. 
            
            
               (5)Ifølge Ungarn er denne ordning vanskelig at anvende. Det er ofte meget vanskeligt nøjagtigt at fastslå, hvornår der er tale om brug til ikke-erhvervsmæssige formål, og selv når det er muligt, er det ofte en meget tung fremgangsmåde. 
            
            
               (6)Ungarn har derfor anmodet om tilladelse til at indføre en særlig foranstaltning, hvorved den moms af udgifter, der kan fradrages ved leasing af personbiler, der ikke udelukkende anvendes til erhvervsmæssige formål, fastsættes til en fast procentsats. Ud fra estimater har Ungarn fastslået, at 50 % udgør en passende begrænsning. Samtidig bør kravet om at svare moms af den ikke-erhvervsmæssige brug af personbiler suspenderes, når disse biler har været omfattet af en begrænsning af fradragsretten på 50 %. 
            
            
               (7)Begrænsningen af fradragsretten i den pågældende anmodning bør gælde for moms af leasing af personbiler, der er beregnet til transport af maksimalt 9 personer og har en totalvægt på højst 5 ton. Køretøjer, der er beregnet til transport af varer, specialkøretøjer (f.eks. kranbiler, brandbiler, betonkanoner), køretøjer beregnet til transport af 10 personer eller derover, traktorer og trailere er ikke omfattet af begrænsningen af fradragsretten for moms. 
            
            
               (8)Afgiftspligtige personer, som ikke ønsker at anvende begrænsningen på 50 %, men ønsker at fradrage moms i forhold til den faktiske erhvervsmæssige brug, bør kunne få tilladelse hertil, forudsat at de forelægger detaljeret dokumentation for den erhvervsmæssige brug. 
            
            
               (9)Det er ofte meget vanskeligt nøjagtigt at identificere ikke-erhvervsmæssig brug, og selv når det er muligt, er det ofte en meget tung fremgangsmåde. Den pågældende foranstaltning fjerner behovet for at føre journaler over den private brug af leasede firmabiler og forhindrer samtidig momsunddragelse som følge af ukorrekt registrering. Ungarn bør derfor gives tilladelse til at anvende den pågældende foranstaltning. 
            
            
               (10)Den særlige foranstaltning bør være tidsbegrænset, således at det er muligt at foretage en vurdering af nødvendigheden og effektiviteten af fravigelsesforanstaltningen og af den anvendte procentuelle fordeling mellem erhvervsmæssig og ikke-erhvervsmæssig brug.
            
         
         
            
               (11)Såfremt Ungarn finder det nødvendigt at forlænge tilladelsen ud over 2021, bør der sammen med anmodningen om forlængelse indgives en rapport til Kommissionen med en redegørelse for anvendelsen af den procentuelle begrænsning senest den 31. marts 2021.
            
            
               (12)Fravigelsen vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negative indvirkninger på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Som en undtagelse fra artikel 168 og 168a i direktiv 2006/112/EF gives Ungarn tilladelse til at begrænse retten til at fradrage moms af udgifter til personbiler, der ikke udelukkende anvendes til erhvervsmæssige formål, til 50 %.
            
            
               Artikel 2
            
            
               Som en undtagelse fra artikel 26, stk. 1, litra a), i direktiv 2006/112/EF sidestiller Ungarn ikke ikke-erhvervsmæssig brug af personbiler, der indgår i aktiverne i en afgiftspligtig persons virksomhed, med levering af ydelser mod vederlag, når bilen har været omfattet af en begrænsning af fradragsretten efter artikel 1 i denne afgørelse.
            
            
               Artikel 3
            
            
               Artikel 1 og 2 anvendes kun for personbiler, der er beregnet til transport af maksimalt 9 personer og har en totalvægt på højst 5 ton. 
            
            
               Artikel 4
            
            
               Artikel 1 og 2 gælder ikke for følgende kategorier af personbiler:
            
            
               –køretøjer beregnet til transport af varer 
            
            
               –specialkøretøjer (f.eks. kranbiler, brandbiler, betonkanoner) 
            
            
               –køretøjer beregnet til transport af 10 personer eller derover 
            
            
               –traktorer 
            
            
               –trailere. 
            
            
               Artikel 5
            
            
               Denne afgørelse anvendes fra den 1. januar 2019 og udløber den 31. december 2021. 
            
            
               En eventuel anmodning om forlængelse af fravigelsen fastsat i denne afgørelse skal indgives til Kommissionen senest den 31. marts 2021 og skal ledsages af en rapport, som indeholder en redegørelse for anvendelsen af den procentsats, der er fastsat i artikel 1.
            
            
               Artikel 6
            
         
         
            
               Denne afgørelse er rettet til Ungarn. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        KOM(2004) 728 endelig — Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage den 21. maj 2014
                  
                  (EUT C 153 af 21.5.2014, s. 3). 
               
               
                  
                     (3)
                  
                        EUT L 347 af 11.12.2006, s. 1.